Mirmecobíidos

A dos mirmecobíidos (Myrmecobiidae) é unha familia de mamíferos marsupiais australidelfos, unha das tres recoñecidas dentro da orde dos dasiuromorfos.Myrmecobiidae no ITIS.Myrmecobiidae en MSW.

Esta familia conta cun só xénero, Myrmecobius, cunha única especie, Myrmecobius fasciatus, antano difundida en todo o sur de Australia, pero que hoxe se encontra só nalgunhas zonas remotas do suroeste australiano, onde sobrevive en varias pequenas colonias. A súa diminución nos últimos tempos debeuse á destrución do seu hábitat e á depredación de animais introducidos polo ser humano en Australia, de tal xeito que hoxe se encontra en perigo de extinción.

A especie é un emblema de Australia Occidental, e está protexida por programas de conservación.

Debido aos seus hábitos alimentarios (a súa dieta consiste exclusivamente en térmites), coñécese na bibliografía internacional, entre outros, cos nomes de mirmecobio, formigueiro marsupial ou numbat (un dos seus nomes en inglés).

 Taxonomía 
 Descrición 
Tanto a familia como o xénero e a especie foron descritos polo naturalista inglés George Robert Waterhouse. A familia en 1841, nun traballo publicado en Nat. Hist. Marsup. or Pouched Animals (Naturalist's Libr.), 10: 60.. O xénero e a especie en 1836, en Proc. Zool. Soc. Lond., 1836: 69.Myrmecobius en MSW.Myrmecobius fasciatus en MSW.

 Etimoloxías 
 Familia
O nome da familia, Myrmecobiidae, formouse, como é a norma, sobre a raíz do nome do seu xénero tipo, Myrmecobius, coa adición da desinencia do latín científico -ĭdae, propia dos nomes das familias de animais.

 Xénero
O nome do xénero, Myrmecobius, está formado polos elementos do latín científico mirmeco-, tirado do grego antigo μύρμηκος ‎mýrmēkos, xenitivo de μύρμηξ ‎mýrmēx, 'formiga', e -bius, derivado do grego antigo βίος ‎bíos, 'vida'. Literalmente, 'os que viven das formigas'.

 Especie
O epíteto específico, fasciatūs, é o participio do verbo fasciō, derivado de fascia, 'venda', 'vendaxe', pero tamén 'franxa', 'banda', 'tira'. É dicir, que significa 'con franxas', 'con bandas'.

 Clasificación 
Como quedou dito, a especie Mirmecobius fasciatus é a única da familia. Nela recoñécense dúas subespecies:

Familia Myrmecobiidae Waterhouse, 1841
 Xénero Myrmecobius Waterhouse, 1836
 Myrmecobius fasciatus Waterhouse, 1836
 M. f. fasciatus Waterhouse, 1836 Myrmecobius fasciatus fasciatus en MSW.
 M. f. rufus Wood Jones, 1923 Myrmecobius fasciatus rufus en MSW.

 Galería de imaxes 

 Notas 

 Véxase tamén 

 Bibliografía 

 Grzimek, B., Schlager, N. & Olendorf, D (2003): Grzimek's Animal Life Encyclopedia. Detroit: Thomson Gale. 
 McKenna, M. C. & Bell, S. K. (1997): Classification of Mammals Above the Species Level. Nova York: Columbia University Press. ISBN 0-231-11013-8. 
 Rowland, P. & Strahan, R., eds. (1995): The Mammals of Australia. Washington, D.C.: Smithsonian Institution Press.
 Vaughan, T. A. (1986): Mammalogy. Third Edition. Fort Worth, Texas: Saunders College Publishing. 
 Vaughan, T. A.; J. M. Ryan & N. J. Czaplewski (2000): Mammalogy. Fourth Edition. Philadelphia, Pennsylvania: Saunders College Publishing. 
 Wilson, D. E. & Reeder D. M. (editores) (2005): Dasyuromorphia en Mammal Species of the World. A Taxonomic and Geographic Reference, 2 vol. 3ª ed. Baltimore, Maryland, EE. UU.: Johns Hopkins University Press. ISBN 0-8018-8221-4.

 Outros artigos 

 Marsupiais
 Australidelfos
 Dasiuromorfos

 Ligazóns externas 
 Myrmecobiidae na ADW. Con ampla información e bibliografía .
 Myrmecobiidae na EOL. Con numerosas imaxes.
 Myrmecobius fasciatus na ADW. Con amplísimas información e bibliografía .
 Myrmecobius fasciatus na EOL. Con información e numerosa imaxes .
 Myrmecobiidae no NCBI.

Categoría:Marsupiais
Categoría:Fauna de Australia
Categoría:Animais descritos en 1836